**PTE KTK**

Szabályzat Kutatás Ösztönzési Rendszerről

**Preambulum**

A Pécsi Tudományegyetem Közgazdaságtudományi Kara (PTE KTK) oktatóinak tudományos aktivitására vonatkozó normatív finanszírozás 2013-ban megszűnt. Ezt figyelembe véve, az egyéni akkreditációs erő fenntartására szorítkozó tudományos aktivitáson túlmutató kutatási teljesítmények értékelése és ~~e~~ kutatási tevékenység támogatása céljából a PTE KTK az alábbi szabályzatot alkotja.

**I. Általános szabályok, a KÖR felépítése**

1.§ Általános rendelkezések

A PTE KTK Kutatás Ösztönzési Rendszert (KÖR) működtet, melynek célja az egyéni kutatói/tudományos tőke széleskörű kiépítése, nemzetközi standardoknak megfelelő kutatási teljesítmények elérése valamint ezen eredmények magas minőségi követelményeknek megfelelő és széles elérhetőségű fórumokon való megjelentetése. E célt a KÖR pozitív ösztönzők mentén valósítja meg.

2.§ A KÖR pillérei

A KÖR céljának elérése érdekében három elkülönülő pillérre épül:

(1) Képességfejlesztési (dologi) pillér, mely arányossági elven működő, tág határok között egyénileg definiálható célokra lehívható éves dologi támogatási keret.

(2) Teljesítmény-elismerési (személyi) pillér, mely elsősorban a publikációs, továbbá előmeneteli és tudományszervezési teljesítmények utólagos, pályázati rendszerű értékelését és honorálását teszi lehetővé éves (vagy féléves) gyakorisággal.

(3) Oktatáskönnyítési pillér, mely az oktatásra és kutatásra fordítandó időkeretek átrendezésével elsősorban fokozatszerzést, továbbá más tudományos mérföldkő elérését, kiemelkedő teljesítményű kollégák esetén a kreatív energiák megújítását is szolgálja.

**II. Képességfejlesztési pillér**

3.§ A KÖR képességfejlesztési pillére

(1) a PTE KTK mindenkori pénzügyi kereteihez illeszkedve biztosít fedezetet a magas minőségű tudományos teljesítmény eléréséhez szükséges szakmai kompetenciák fejlesztésére;

(2) mely fedezetet elsősorban az (1) pontban meghatározott célra a PTE KTK-n rendelkezésre álló pályázati források jelentik;

(3) a (2) pontban megjelölt források hiányában a PTE KTK pályázati elven, a Dékán által meghatározott éves átalánykeret terhére biztosít fedezetet az (1) pontban meghatározott célokra, a 4-7.§-ban részletezett feltételekkel.

4.§ A pályázatban részt vehetnek a PTE KTK teljes- és részmunkaidőben foglalkoztatott oktatói.

5.§ A pályázatot a Kari Tudományszervezési és Könyvtári Bizottsághoz (KTKB) kell írásban benyújtani a KTKB által közreadott formátumban. A pályázatok benyújtása folyamatos, továbbá a pályázatoknak tartalmaznia kell legalább az alábbi információkat:

(1) a pályázó neve, beosztása, elérhetősége;

(2) a dolog keret felhasználási célja;

(3) részletes költségterv;

(4) a dologi keret felhasználásának rövid szakmai indoklása, mely tartalmazza, hogy a megjelölt cél miképpen épül be a pályázó valamint a PTE KTK kutatási, oktatási és innovációs kapacitásaiba;

(5) a pályázó megelőző 5 évben megjelent 5 legfontosabbnak ítélt publikációja.

6.§ A pályázatban az alábbi felhasználási célok jelölhetőek meg:

(1) tudományos és szakmai továbbképzési kurzusokon való részvétel;

(2) konferencia részvétel saját eredmények disszeminálása érdekében;

(3) kéziratok előkészítéséhez és publikációs célú benyújtásához kapcsolódó költségek (fordítás és nyelvi lektorálás, listás folyóiratok szakmai lektori és beküldési díjai);

(4) kutatás- és tudományszervezési aktivitások fedezése (pl. rendszeres útiköltségek);

(5) hardver eszközök, szoftverek és kutatási célú adatok beszerzése;

(6) egyéb olyan dologi költségek, amelyek a személyes és/vagy kari kutatási, oktatási és innovációs potenciál alátámasztott fejlesztését segítik elő.

7.§ A pályázatok értékelése

(1) A benyújtott pályázatokat a KTKB előzetesen értékeli és javaslatot tesz a Dékánnak

a) a pályázatok elfogadásáról vagy elutasításáról;

b) a pályázatban támogatandó költségtételek köréről.

(2) A pályázatok értékelése során a KTKB figyelembe veszi azok szakmai tartalmát, valamint a PTE KTK kutatási, oktatási és innovációs potenciáljához való hozzájárulását.

(3) A pályázatok értékeléséről a Dékán, vagy a Dékán megbízása alapján a Kutatási igazgató 30 napon belül írásban értesíti a pályázókat.

**III. Teljesítmény-elismerési pillér**

8.§ A KÖR teljesítmény-elismerési pillére, a fokozatszerzési jutalom kivételével, pályázati elven működik. A pályázatot a PTE KTK Dékánja és a Kutatási igazgató írja ki, naptári évre vonatkozóan lehetőség szerint kétszer (őszi- és tavaszi félévben), de legalább egyszer. Pályázni tudományos közleményekkel lehet, az 9-14.§-oknak megfelelő feltételekkel és korlátozásokkal.

9.§ A pályázatban részt vehetnek a

(1) a PTE KTK teljes- és részmunkaidőben foglalkoztatott oktatói,

(2) a PTE KTK professor emeritusai.

10.§ A pályázókra vonatkozó korlátozások:

(1) egy pályázó egy naptári évre vonatkozóan legfeljebb 5 egyéni vagy társszerzős közleménnyel pályázhat;

(2) emeritus professzorok egy naptári évre vonatkozóan egy közleménnyel pályázhatnak.

11.§ A pályázott művekre vonatkozó korlátozások:

(1) a teljesítmény-elismerési pályázatba üzleti és közgazdaságtudományi művek fogadhatók be;

(2) az (1) feltétel alól kitételt képez egy pályázó egy naptári évben megjelent legfeljebb kettő határterületi közleménye;

(3) csak a PTE KTK, mint affiliáció egyértelmű megjelölésével ellátott művek nyújthatók be;

(4) csak a Magyar Tudományos Művek Tárában (MTMT) rögzített közleménnyel lehet pályázni;

(5) lektorált, közlésre elfogadott művek is pályázhatóak, amennyiben a pályázat az adott szerkesztőség befogadó nyilatkozatát vagy levelét mellékletként tartalmazza. Ebben az esetben az MTMT-ben való rögzítés nem elvárt.

12.§ A pályázatok benyújtása

(1) a Dékán és a Kutatási igazgató által kijelölt pályázati időszakban;

(2) a publikációk (3) pontban adott adatainak megadását lehetővé tevő elektronikus rendszeren keresztül történik;

(3) a benyújtott pályázatnak pályázott művenként tartalmaznia kell az alábbi információkat:

a) a pályázott mű címe,

b) a pályázott mű megjelenési helye (folyóirat és/vagy kiadó),

c) a pályázott mű szerzőinek neve,

d) a pályázott mű terjedelme (oldalszám),

e) a pályázott mű elkészítéséhez esetlegesen felhasznált pályázati forrás megnevezése,

f) a pályázott mű egy elektronikus kivonata, amely tartalmazza az a)-e) pontokban előírt információkat, továbbá a pályázó adott közleményen megjelölt affiliációját.

13.§ A pályázatok értékelése

(1) A beérkezett pályázatok előzetes értékelését a Kari Tudományszervezési és Könyvtári Bizottság (KTKB) végzi.

(2) Az előzetes értékelés során a pályázott műveket az alábbi kategóriák valamelyikébe sorolja:

a) hazai (magyar nyelven, dominánsan hazai közönség számára elérhető fórumon megjelent közlemény) A, B, C kategória;

b) nemzetközi (idegen – jellemzően angol – nyelven, a nemzetközi szakmai közösség számára elérhető fórumon megjelent közlemény) A+, A, B, C, D kategória;

c) nem befogadott.

(3) Az értékelés alapja a Magyar Tudományos Akadémia IX. osztályának mindenkor aktuális tudományos folyóirat-besorolása (MTA-lista), az alábbi kiegészítésekkel:

a) az MTA listáján szereplő folyóirat automatikusan a listának megfelelő besorolást kapja a KÖR-ben;

b) a KTKB mérlegelése alapján nemzetközi A+ besorolás adható kiemelkedő H-index, egyes rangsorokban elért helyezés, stb. alapján.

c) az MTA listán több tudományos bizottság külön listáján is szereplő folyóirat esetén a magasabb besorolás alkalmazandó;

d) MTA-s referencia hiányában, ha elérhető, a KTKB más tudománymetriai információk alapján (tipikusan H-index, impakt faktor, stb.), ad az MTA-listával koherens besorolást a pályázatnak;

e) elsősorban eredeti kutatási cikkek (original research article) és szakirodalmi áttekintés (literature review) jellegű cikkek kerülnek befogadásra;

f) könyvismertetés, recenzió, konferencia-beszámoló nem kerül befogadásra;

g) parazita folyóiratokban megjelent cikkek nem kerülnek befogadásra – e tekintetben a [https://beallslist.weebly.com/](https://beallslist.weebly.com/%20) lista tekintendő irányadónak;

h) amennyiben valamely folyóirat besorolása megváltozik, a változástól számított két éves átmeneti időszakban a pályázó számára kedvezőbb besorolást kell figyelembe venni;

i) könyvek, monográfiák, gyűjteményes kötetekben megjelent tanulmányok esetén a pályázatok befogadásáról a KTKB egyedi mérlegelés alapján dönt, elsősorban (de nem kizárólag) a kiadó által biztosított minőségbiztosítási és láthatósági szempontok szerint;

j) konferencia-kötetekben megjelent tanulmányok nem kerülnek befogadásra.

(4) Az pályázatok besorolását követően a KTKB az egyes pályázatokat pontszámokkal látja el, az alábbiaknak megfelelően:

a) nemzetközi A+ kategória: 15 pont;

b) nemzetközi A kategória: 10 pont;

c) nemzetközi B kategória: 7,5 pont;

d) nemzetközi C kategória: 5 pont;

e) nemzetközi D kategória: 4 pont;

f) hazai A kategória: 4 pont;

g) hazai B kategória: 2 pont;

h) hazai C kategória: 1 pont;

i) az egyes pályázott publikációkra az a)-h) alapján számított pontok a társzerzők számával osztva kerülnek arányosításra.

(5) A pályázatok értékelésével kapcsolatos tudnivalókról a KTKB közzéteszi az e szabályzatban foglalt és azon túlmutató irányelveit, gyakorlatát.

(6) A KTKB javaslata alapján a Dékán és a Kutatási igazgató készít és hirdet ki végleges értékelést, mely tartalmazza az egyes pályázatok elért pontszáma arányában meghatározott publikációs prémium összegét, továbbá az egy pontszámra jutó prémium összegét azzal, hogy

a) 1 pont maximálisan bruttó 100 ezer forint publikációs prémiumnak felel meg;

b) az a) pontban meghatározott értéktől felfelé eltérés lehetséges az e célra használható pályázati források megléte esetén;

c) egy publikáció pályázati forrásonkénti többszörös elszámolása nem lehetséges;

d) figyelembe veszi a mindenkori munkaköri leírásokban szereplő publikációs elvárásokat.

(7) A honorált publikációk szerzői a KTKB-nak megküldött közös, írásos nyilatkozatban kérhetik a megítélt publikációs prémium más arányokban történő megosztását.

(8) A határidőn túl érkezett, vagy formai hiányosság miatt elutasított pályázatok a megjelenés évétől számított egy éven belül kiírt további pályázatokra újra benyújthatók.

14.§ Publikációk utókövetése a KÖR-ben

(1) Figyelembe véve, hogy a 13.§-ban foglalt elbírálási elvek dominánsan a megjelenés helyét premizálják, a KÖR lehetőséget ad a publikációk utókövetésére és a besorolások felülbírálására.

(2) Az utókövetést a publikáció szerzője kérheti a KTKB-nál, az alábbi feltételek szerint:

a) 3 független hivatkozás listás folyóiratban, vagy azzal egyenértékű tanulmányban: C kategóriába történő átsorolás adható;

b) 5 független hivatkozás listás folyóiratban, vagy azzal egyenértékű tanulmányban: B kategóriába történő átsorolás adható;

c) 10 független hivatkozás listás folyóiratban, vagy azzal egyenértékű tanulmányban: A kategóriába történő átsorolás adható;

d) amennyiben az a)-c) pontokban részletezett hivatkozások több, mint 50%-a nemzetközi fórumokon jelenik meg úgy nemzetközi, ellenkező esetben hazai besorolás adható;

e) a hivatkozásokat az MTMT-be felvitt adatok alapján értékeli a KTKB.

(3) Az átsorolási kérelmet valamely publikációs pályázati fordulóban lehet írásban benyújtani a KTKB-hoz. A kérelemnek tartalmaznia kell

a) az átsorolandó publikáció címét, megjelenési helyét, szerzőinek nevét, az esetlegesen felhasznált pályázati forrás megnevezését;

b) az átsorolás jogalapját képező hivatkozások adatait, úgymint: hivatkozó mű címe, szerzői, megjelenési helye, továbbá azok MTMT-ben megjelenő kivonata.

(4) A KTKB a beérkezett pályázatok alapján javaslatot tesz a Dékánnak a művek átsorolásáról.

(5) A Dékán dönt az átsorolásokról és a döntést 30 napon belül írásban közli a pályázókkal.

15.§ Fokozatszerzési jutalom

(1) A PTE KTK fokozatszerzést követően, legkésőbb az adott tanévet záró TÉR elszámolásokhoz kapcsolódóan, eseti jelleggel, költségvetési forrásból és egyedi mérlegelés alapján jutalmat állapíthat meg, melynek összege az elért fokozat minősítésétől függően

a) PhD fokozat esetén legfeljebb bruttó 250 ezer forint,

b) habilitáció esetén legfeljebb bruttó 500 ezer forint,

c) MTA doktori cím esetén legfeljebb bruttó 1 millió forint.

(2) A jutalomba az előzetesen elengedett kari eljárási költségek beszámítandók.

**IV. Oktatáskönnyítési pillér**

16.§ A KÖR oktatáskönnyítési pillérén keresztül az oktatásban lefoglalt munkaidő kutatással, fokozatszerzéssel kapcsolatos tevékenységre csoportosítható át.

(1) Az oktatáskönnyítési lehetőségről a vonatkozó TÉR megállapodás részeként, az Intézetigazgatóval egyeztetve, egyedi mérlegelés alapján minden esetben a Dékán dönt.

(2) Az oktatáskönnyítési pillérben a PTE KTK fő- és mellékállású oktatói vehetnek részt.

(3) Oktatáskönnyítés a PTE vonatkozó szabályaival összhangban 7 évente legfeljebb 1 tanévre adható.

**V. Záró rendelkezések**

17.§ A szabályzat a 2020. január 1-én lép hatályba azzal, hogy a teljesítmény-elismerési pillére 2020-as naptári évben megjelent publikációk esetén alkalmazandó először.